নৌকার বিজয় নিশ্চিত করতে হবে -রতন – সুনামগঞ্জের খবর » আঁধারচেরা আলোর ঝলক
নৌকার বিজয় নিশ্চিত করতে হবে -রতন
সুনামগঞ্জ-১ আসনে আওয়ামী লীগের মনোনীত প্রার্থী ইঞ্জিনিয়ার মোয়াজ্জেম হোসেন রতন একাদশ জাতীয় সংসদ নির্বাচনকে সামনে রেখে সাংবাদিক সম্মেলন করেছেন। বুধবার রাতে শহরের মল্লিকপুর এলাকায় তাঁর বাসভবনে এই সাংবাদিক সম্মেলন অনুষ্ঠিত হয়।
সাংবাদিক সম্মেলনে মোয়াজ্জেম হোসেন রতন বলেন, ‘মাননীয় প্রধানমন্ত্রী শেখ হাসিনা আমাকে মনোনয়ন দিয়েছেন। আমাদের মধ্যে কোনো দ্বন্দ্ব নেই। আমরা হাওর এলাকায় অনেক উন্নয়ন করেছি। শিক্ষা, চিকিৎসা, রাস্তা-ঘাটের উন্নয়ন করেছি। আরও উন্নয়ন করার স্বপ্ন আছে আমাদের। আমাদের সকল স্বপ্ন বাস্তবায়ন করতে সকলের সহযোগিতা প্রয়োজন। ইতোমধ্যে এলাকায় অনেক প্রাইমারী স্কুল করেছি, স্কুলগুলোকে সরকারীকরণ করেছি। জামালগঞ্জ কলেজে অনার্স কোর্স চালু করেছি। আগামী ৩ বছরের মধ্যে ধর্মপাশা থেকে জামালগঞ্জ পর্যন্ত রাস্তার কাজ শেষ হবে। আমরা গাড়ি নিয়ে সুনামগঞ্জ আসতে পারব।’ এসময় মোয়াজ্জেম হোসেন রতন আগামী জাতীয় নির্বাচনে নৌকার বিজয় নিশ্চিত করতে সকলকে সহযোগিতা করার আহ্বান জানান।
সাংবাদিক সম্মেলনে উপস্থিত ছিলেন আলকাছ উদ্দিন খন্দকার, জেলা আ.লীগ নেতা করুণাসিন্ধু চৌধুরী বাবুল, জামালগঞ্জ উপজেলা আ.লীগের সভাপতি মোহাম্মদ আলী, সাধারণ সম্পাদক এম নবী হোসেন, তাহিরপুর উপজেলা আ.লীগের সাবেক সভাপতি আব্দুস ছুবান আখঞ্জি, যুগ্ম সাধারণ সম্পাদক আমিনুল ইসলাম, জেলা সাবেক ছাত্রলীগ নেতা জিতেন্দ্র তালুকদার, তাহিরপুর উপজেলা যুবলীগ আহ্বায়ক হাফিজ উদ্দিন, আওয়ামী লীগ নেতা অনুপম রায়, বাদাঘাট সাবেক ইউপি চেয়ারম্যান নিজাম উদ্দিনসহ গণমাধ্যম কর্মীরা।
← মনোয়নবঞ্চিতদের টাকা ফেরৎ চেয়ে আহাজারি
নিজেকে ঐক্যফ্রন্টের প্রার্থী দাবি করেছেন শাহীনুর পাশা চৌধুরী →